จัดการคนรับจ้างสอบครูผู้ช่วยขั้นเด็ดขาด ย้ำผู้จะมาเป็นครูต้องเป็นแบบอย่างที่ดีให้กับเด็ก
นางสาวตรีนุช เทียนทอง รัฐมนตรีว่าการกระทรวงศึกษาธิการ เปิดเผยว่า ในการจัดสอบแข่งขันเพื่อบรรจุและแต่งตั้งบุคคลเข้ารับราชการเป็นข้าราชการครูและบุคลากรทางการศึกษา ตำแหน่งครูผู้ช่วย สังกัด สพฐ. ปี พ.ศ. 2564 สังกัดสำนักงานคณะกรรมการการศึกษาขั้นพื้นฐาน หรือ สพฐ. นั้น ภาพรวมถือว่าเป็นไปด้วยความเรียบร้อยดี แต่ทั้งนี้ได้รับรายงานจากนายอัมพร พินะสา เลขาธิการคณะกรรมการการศึกษาขั้นพื้นฐาน พบมีการว่าจ้างบุคคลอื่นให้เข้ารับการทดสอบแทนในพื้นที่จังหวัดประจวบคีรีขันธ์ จึงได้สั่งการให้สำนักงานคณะกรรมการการศึกษาขั้นพื้นฐาน ดำเนินการในขั้นเด็ดขาด ทั้งการห้ามบุคคลดังกล่าวรับการสอบครุผู้ช่วยอีกตลอดชีวิต รวมไปถึงดำเนินคดีทางกฎหมายอย่างถึงที่สุด เนื่องจากได้เน้นย้ำมาเสมอว่า บุคคลที่จะมาเป็นครูต้องเป็นแบบอย่างที่ดีให้นักเรียน ห้ามมีเรื่องในด้านการทุจริตเด็ดขาด เพราะหากมีเรื่องดังกล่างก็จะถือได้ว่าเป็นแบบอย่างที่ไม่ดีให้แก่เด็กและเยาวชน